雪中成十一韻
作者：杜範
朝代：宋

paragraphs: 入冬多癘氣，陽洩月令暢。
隠雷聲間作，萬蟄驚塞向。
數日凝重陰，雲同寒威壯。
飛瓊遍天宇，色界鋪寶藏。
前此亦屢白，玉瑞此其創。
緘運孰主張，一雪壓千瘴。
紛紛富家兒，羔酒醉金帳。
誰思道丐者，雙脚紅玳樣。
顧我雖甚貧，可挾尚有纊。
蚤起願年豐，共飽拜天貺。
天意然不然，獨立爲楚愴。